18. ΑΠΟΦΑΣΗ ΥΠΟΥΡΓΟΥ ΓΕΩΡΓΙΑΣ Αριθ. 352765 της 11 Ιουν./4 Ιουλ. 1985 (ΦΕΚ Β' 408) Οργανώσεις παραγώγων Ελαιολάδου. Έχοντας υπόψη: 1.Τον Καν. (ΕΟΚ) 136/66 «Περί συστάσεως κοινής οργάνωσης αγορών στον τομέα των λιπαρών ουσιών» και τις τροποποιήσεις του. 2.Τον Καν. (ΕΟΚ) 2261/84 «για τον καθορισμό των γενικών κανόνων σχετικά με τη χορήγηση ενίσχυσης στην παραγωγή Ελαιολάδου και τις οργανώσεις παραγωγών Ελαιολάδου». 3.Τον Καν. (ΕΟΚ) 3061/84 «για λεπτομέρειες εφαρμογής του καθεστώτος ενίσχυσης στην παραγωγή ελαιολάδου», αποφασίζει: Από την ελαιοκομική περίοδο 1985/86 καθορίζονται, όπως φαίνεται παρακάτω, οι όροι για την αναγνώριση των οργανώσεων παραγωγών ελαιολάδου και των ενώσεών τους. 1.Μία οργάνωση παραγωγών ελαιολάδου είναι δυνατόν να αναγνωρισθεί μόνον αν πληροί τους όρους του Καν. (ΕΟΚ) 2261/84, αρθρ. 4 παρ. 1, τους όρους του Καν. (ΕΟΚ) 3061/84 άρθρ. 3 και τους όρους της παρ. 2 της παρούσας απόφασης. 2.Οι οργανώσεις παραγωγών της παρ. 1 θα πρέπει να έχουν τη δυνατότητα να ενεργούν για λογαριασμό των μελών τους και υπ’ ευθύνη τους οποιαδήποτε εμπορική πράξη συγκέντρωσης, διάθεσης ή πώλησης των ελαιοκομικών προϊόντων τα δε μέλη τους-φυσικά πρόσωπα-θα μετέχουν ή θα αντιπροσωπεύονται στην οργάνωση μέσω τοπικών οργανώσεων επιπέδου κοινότητας ή γειτονικών κοινοτήτων, με νομική προσωπικότητα και οικονομικούς και κοινωνικούς σκοπούς, θα δεσμεύονται δε (τα μέλη) με υποχρέωση παροχής πληροφοριών στην οργάνωση που αφορούν το σύνολο των γεωργικών τους δραστηριοτήτων. Η παρούσα παράγραφος ισχύει για τις περιόδους εμπορίας 1985/86 και 1986/87. 3.Για να επιτύχουν την αναγνώριση από την αρχή μιας περιόδου εμπορίας, οι οργανώσεις παραγωγών υποβάλλουν το αργότερο στις 30 Ιουνίου της προηγούμενης περιόδου αίτηση στη Δ/νση Γεωργίας της περιοχής τους. Η Δ/νση Γεωργίας διαπιστώνει το αργότερο μέχρι τις 31 Αυγούστου μετά την παραλαβή της αίτησης, αν πληρούνται οι όροι αναγνώρισης και εισηγείται στο Υπουργείο Γεωργίας την αναγνώριση ή όχι της Οργάνωσης. Η αναγνώριση αρχίζει να ισχύει από την αρχή της αμέσως επόμενης περιόδου εμπορίας μετά την περίοδο εμπορίας κατά την οποία έχει υποβληθεί η αίτηση. 4.Κάθε αναγνωρισμένη οργάνωση παραγωγών δηλώνει στη Δ/νση Γεωργίας της περιοχής της, το αργότερο στις 30 Ιουνίου κάθε έτους τις τυχόν τροποποιήσεις που έγιναν στη διάρθρωσή της μετά την αναγνώρισή της ή μετά την τελευταία ετήσια δήλωση καθώς και τις τυχόν αιτήσεις αποχώρησης ή εγγραφής μελών που έχει λάβει. Με βάση τη δήλωση αυτή και τα αποτελέσματα των τυχόν ελέγχων της, η Δ/νση Γεωργίας εξακριβώνει εάν εξακολουθούν να τηρούνται οι απαραίτητοι όροι για την αναγνώριση της εν λόγω οργάνωσης. Στην περίπτωση που δεν τηρούνται πια οι όροι αυτοί ή που η διάρθρωση μιας οργάνωσης δεν επιτρέπει την εξακρίβωση της παραγωγής των μελών της η Δ/νση Γεωργίας εισηγείται στο Υπουργείο Γεωργίας μέχρι 31 Αυγούστου μετά την υποβολή της δήλωσης ή την διενέργεια των ελέγχων, την ανάκληση της αναγνώρισης της εν λόγω οργάνωσης. 5.Μία ένωση οργανώσεων παραγωγών ελαιολάδου αναγνωρίζεται μόνον αν πληροί τους όρους που προβλέπονται από τον Καν. (ΕΟΚ) αριθ. 2261/84, άρθρ. 9, παρ. 1 και τον Καν. (ΕΟΚ) αριθ. 3061/84, άρθρ. 3 και άρθρ. 7, παρ. 1 καθώς και τους όρους της παρ. 6 της παρούσας απόφασης. 6.Οι οικονομικές παροχές από τις οποίες προέρχονται οι οργανώσεις παραγωγών που αποτελούν μία ένωση πρέπει να είναι γεωγραφικά όμορες περιοχές. Η παρούσα παράγραφος ισχύει για τις περιόδους εμπορίας 1985/86 και 1986/87. 7.Όσον αφορά την αναγνώριση των ενώσεων και την ανάκλησή της, ισχύουν όσα προβλέπονται στην παρούσα απόφαση για τις Οργανώσεις παραγωγών ελαιολάδου. 